A Bizottság határozata

(2004. március 3.)

a halon 2402 felhasználása tekintetében a 2037/2000/EK európai parlamenti és tanácsi rendelet módosításáról

(az értesítés a C(2004) 639. számú dokumentummal történt)

(EGT vonatkozású szöveg)

(2004/232/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az ózonréteget lebontó anyagokról szóló 2037/2000/EK európai parlamenti és tanácsi rendeletre [1], és különösen annak 4. cikke (4) bekezdésének iv. pontjára,

mivel:

(1) A Bizottság a 2037/2000/EK rendelet 4. cikke (4) bekezdésének iv. pontjában előírt felülvizsgálat során, valamint a tagállamokkal, a 2004. május 1-jén az Európai Unióhoz csatlakozó országok kormányzati képviselőivel és az érdekelt felekkel folytatott konzultációt követően a halon 2402 felhasználása tekintetében a következő megállapításra jutott.

(2) A fejlett országokban a halon 2402 gyártása 1994. január 1-jén befejeződött, amikor a montreali jegyzőkönyv részes felei megállapodtak abban, hogy a fejlett országokban beszüntetik a gyártást. Azóta a szükséges halon 2402 mennyiséget a más termékekkel felváltott halon tárolására kialakított létesítményből kellett beszerezni.

(3) A 2004. május 1-jén csatlakozó államokban a halon 2402-t tűzoltásra és robbanás elleni védelemre széles körben alkalmazzák a katonai és civil szférában, ahol például nukleáris létesítményekben, valamint szárazföldi, vízi és légi szállításra is használják.

(4) A halonnal működő tűzoltó készülékek más tűzvédelmi eszközökkel történő felváltása szükségessé teszi a környezeti és egészségügyi szempontból elfogadható egyéb műszaki és gazdasági lehetőségek, illetve technológiák alkalmazhatóságának figyelembevételét. A katonai alkalmazások során a nem halont alkalmazó tűz- és robbanásvédelmi berendezések telepítésére vonatkozó átalakítási tevékenységeket oly módon szükséges ütemezni, amellyel elkerülhető az Európai Unióhoz csatlakozó országok védekező képességének veszélyeztetése. Gyakran egyedi költségvetési megfontolásokra, valamint egy meghatározott időszakra is szükség van ahhoz, hogy a berendezéseket az új tűzvédelmi anyagokra alkalmassá tegyék, azok biztonságos és hatékony működése céljából.

(5) A 2037/2000/EK rendelet 4. cikke (4) bekezdésének v. pontja előírja, hogy a halont tartalmazó azon berendezéseket, amelyeket a VII. mellékletben mint kritikus alkalmazás nem soroltak fel, 2003. december 31-ig használaton kívül kellett helyezni, és a halont a 16. cikknek megfelelően vissza kellett nyerni. A kritikus alkalmazásra vonatkozó kivételre való jogosultság érdekében, amely alapján az említett dátumot követően az Európai Unióhoz csatlakozó országokban továbbra is engedélyezett a halon 2402 használata, módosítani kell a 2037/2000/EK rendelet VII. mellékletét annak érdekében, hogy engedélyezzék ezen tűzoltó anyag használatát számos alkalmazásban.

(6) A 2037/2000/EK rendeletet ezért ennek megfelelően módosítani kell.

(7) Az e határozatban előírt rendelkezések összhangban vannak a 2037/2000/EK rendeletet 18. cikkének (1) bekezdésével összhangban létrehozott bizottság véleményével,

ELFOGADTA EZT A HATÁROZATOT:

1. cikk

A 2037/2000/EK rendeletet VII. melléklete az e határozat mellékletében meghatározottak szerint módosul.

2. cikk

Ennek a határozatnak a tagállamok a címzettjei.

Kelt Brüsszelben, 2004. március 3-án.

a Bizottság részéről

Margot Wallström

a Bizottság tagja

[1] HL L 244., 2000.9.29., 1. o. A legutóbb az 1804/2003/EK rendelettel (HL L 265., 2003.10.16., 1. o.) módosított rendelet.

--------------------------------------------------

MELLÉKLET

A 2037/2000/EK rendeletet VII. melléklete a következő szöveggel egészül ki:

"A halon 2402 felhasználása kizárólag Ciprus, a Cseh Köztársaság, Észtország, Lettország, Litvánia, Lengyelország, Magyarország, Málta, Szlovákia és Szlovénia területén:

- repülőgépeken a legénységi fülkék, hajtóműgondolák, rakterek és az üzemanyagtartály és a repülőgép külső burkolata közötti tér védelmére,

- katonai szárazföldi és vízi járművekben a személyzet által használt helyiség és a gépház védelmére,

- olyan, emberek tartózkodási helyéül szolgáló helyeknek a védelmére, ahová gyúlékony folyadékok, illetve gázok juthatnak a katonai és olaj-, gáz- és vegyipari ágazatban, valamint meglévő teherhajókon,

- fegyveres testületekhez tartozó vagy más, nemzetbiztonsági szempontból alapvető fontosságú, meglévő, személyzettel ellátott kommunikációs és parancsnoki központok védelmére,

- olyan helyiségek védelmére, ahol fennállhat a radioaktív anyagok diszperziójának a veszélye,

- repülőgép fedélzeten használt kézi tűzoltó készülékekben és a hajtóművek beépített tűzoltó berendezéseiben,

- tűzoltók által a kezdeti tűzelfojtáshoz használt, a személyes biztonság szempontjából fontos tűzoltó készülékekben,

- személyeken használt katonai és rendőrségi tűzoltó készülékekben."

--------------------------------------------------